
Kārtība par iestādes vadītāja un pedagogu rīcību, 
ja tiek konstatēta fiziska vai emocionāla vardarbība pret izglītojamo

Izdoti saskaņā ar Valsts pārvaldes iekārtas
likuma 72.panta pirmās daļas 1.punktu,
 Vispārējās izglītības likuma 
10. panta trešās daļas,2. punktu

I. Vispārīgie jautājumi
 
1. Kārtība nosaka Jelgavas Paula Bendrupa pamatskolas (turpmāk tekstā – skola) vadītāja un pedagogu rīcību, ja tiek konstatēta fiziska vai emocionāla vardarbība pret izglītojamo.
2. Kārtība nosaka, kā tiek konstatēti un risināti konflikti starp izglītojamajiem, starp izglītojamo un pedagogu vai skolas darbinieku, kā arī starp pedagogiem un vecākiem (vismaz viens likumiskais pārstāvis). Kārtība arī nosaka konkrētas darbības, kas izstrādātas skolai konflikta situāciju risināšanai, kā arī prevencijas pasākumus gadījumos, kad izglītojamais bez attaisnojoša iemesla neapmeklē skolu saistībā ar iespējamu vardarbību pret sevi.
3. Darbā ar izglītojamo problēmsituāciju risināšanu tiek ievērota konfidencialitāte. 
4. Visi ar konfliktu izmeklēšanu saistītie dokumenti glabājas pie direktores vietnieces audzināšanas darbā un sociālā pedagoga. 
5. Konflikts šīs kārtības izpratnē ir pretēju vēlmju, interešu, viedokļu, pozīciju un mērķu sadursme, sacensība vai ķīviņš starp atšķirīgi domājošiem indivīdiem. 
6. Fiziska vardarbība šīs kārtības izpratnē ir izglītojamā veselībai vai dzīvībai bīstams apzināts spēka pielietojums. 
7. Emocionālā vardarbība šīs kārtības izpratnē ir izglītojamā garīgo vajadzību ignorēšana, pašcieņas aizskaršana vai psiholoģiskā ietekmēšana, negatīvi ietekmējot viņa emocionālo attīstību.

II. Konflikti starp izglītojamajiem

8. Ja konstatēts konflikts starp izglītojamiem, kura laikā saskatāma fiziska vai emocionāla vardarbība, tiek veiktas šādas darbības:
8.1.  pedagogs vai jebkurš skolas darbinieks, kurš konstatējis fizisku vai emocionālu vardarbības gadījumu, nekavējoties mēģina to pārtraukt un ziņo skolas vadītājam par konstatēto konflikta situāciju;
8.2.  ja tiek novērota vai konstatēta traumēšana, izsauc skolas māsu uz notikuma vietu vai palīdz cietušajam nokļūt līdz skolas medpunktam. Ja ir nepieciešams, māsa patstāvīgi izsauc neatliekamo medicīnisko palīdzību, seko līdzi, lai tiktu informēti cietušā vecāki un informē skolas vadību;
8.3.  klases audzinātājs, skolas atbalsta personāla pārstāvis veic konflikta būtības analīzi, organizē pārrunas ar konfliktā iesaistītajiem izglītojamajiem, pieprasa no viņiem rakstiskus paskaidrojumus par notikušo. Mēģina panākt konflikta risinājumu. Sarunas tiek protokolētas. Par pieņemtajiem lēmumiem tiek informēti izglītojamo vecāki;
8.4.  ja konfliktā kāda no pusēm ir smagi fiziski aizskarta vai morāli pazemota, skola nekavējoties informē izglītojamo vecākus un iesaista situācijas risināšanā bērnu tiesību aizsardzības institūcijas (valsts vai pašvaldības policijas inspektorus, BTAI speciālistus);
8.5.  klases audzinātājs piesaista skolas atbalsta personālu (skolas psihologu, sociālo pedagogu) veikt atbalsta pasākumus ar cietušo izglītojamo, saskaņojot to ar viņa vecākiem. Ar izglītojamo, kurš vardarbīgi izturējies, atbalsta personāla pārstāvji veic individuālas pārrunas, lai noskaidrotu izturēšanās iemeslus, veicinātu izpratni par viņa rīcības sekām. Arī viņam, saskaņojot ar vecākiem, tiek piedāvāta iespēja saņemt individuālas psihologa vai/un sociālā pedagoga konsultācijas;
8.6.  klases audzinātājs piesaista psihologu un sociālo pedagogu mikroklimata izpētei un uzlabošanai klasē;
8.7.  skolas atbalsta personāls organizē izglītojošus pasākumus izglītojamo vecākiem (individuālās pārrunas, konsultācijas, semināri vecāku grupām, vecāku tematiskās sapulces);
8.8.  skolas atbalsta personāls sniedz skolas vadītājam informāciju par veiktajiem pasākumiem;
9. Ja konflikts turpinās vai atkārtojas, vai arī turpmāk izglītojamā uzvedība apdraud savu un pārējo izglītojamo drošību, veselību un dzīvību, skolas vadītājs, lemj par mācību nodrošināšanu citā telpā un atbalsta pasākumu piemērošanu saskaņā ar Ministru kabineta 2023. gada 22. augusta noteikumu Nr. 474 “Kārtība, kādā nodrošināma izglītojamo profilaktiskā veselības aprūpe, pirmā palīdzība un drošība izglītības iestādēs un to organizētajos pasākumos” 12. punktu.

III. Konflikti starp izglītojamo un skolas darbinieku

10. Ja noticis konflikts starp izglītojamo un pedagogu vai skolas darbinieku, kura laikā saskatāma fiziska vai emocionāla vardarbība pret pedagogu vai skolas darbinieku, tiek veiktas šādas darbības:
10.1. pedagogs vai skolas darbinieks vēršas pie skolas vadītāja ar rakstisku iesniegumu ar situācijas aprakstu;
10.2. skolas vadītājs izvērtē situāciju un nozīmē atbildīgo personu, kurš nekavējoties sazinās ar izglītojamā vecākiem un organizē pārrunas, kurās piedalās konfliktā iesaistītās puses, kā arī skolas sociālais pedagogs.
11. Ja noticis konflikts starp izglītojamo un pedagogu vai skolas darbinieku, par kuru izglītojamais informējis savus vecākus un vecāki pedagoga vai skolas darbinieka rīcību novērtējuši kā nepedagoģisku (nepedagoģiski profesionālās ētikas pārkāpums), tiek veiktas šādas darbības:
11.1. skolas vadītāja klātbūtnē vecāki veic pārrunas ar pedagogu vai skolas darbinieku, kurš ir iesaistīts konflikta situācijā;
11.2. ja vecāki ar pedagogu konflikta situāciju nevar atrisināt, tad:
11.2.1. izglītojamā vecāki raksta iesniegumu par notikušo skolas vadītājam detalizētai izvērtēšanai;
11.2.2. skolas vadītājs pieprasa rakstisku paskaidrojumu pedagogam vai skolas darbiniekam;
11.2.3. skolas vadītājs uz rīkojuma pamata izveido komisiju un izvērtē konfliktu, kuras sastāvā bez skolas vadītāja ir vēl vismaz 1 pedagogu pārstāvis un 1 atbalsta personāla pārstāvis;
11.2.4. tiek veiktas pārrunas atsevišķi ar izglītojamā vecākiem un pedagogu vai skolas darbinieku; ja nepieciešams uz noslēguma sarunu pieaicina personu no izglītības iestādes dibinātāja, vietējās Bāriņtiesas vai Sociālā dienesta;
11.2.5. pēc notikuma izvērtēšanas, pēc nepieciešamības, skolas vadītājam ir tiesības pielietot disciplinārsodus (piezīme; rājiens) vai atstādināt darbinieku no darba;
11.2.6. ja netiek konstatēta pedagoga vai darbinieka vainojama rīcība, skolas vadītājs atkārtoti pārrunā ar izglītojamā vecākiem konflikta situāciju un iesniedz vai nosūta tiem motivētu skaidrojumu par darbinieka darbības izvērtējumu un atbilstību attiecīgiem normatīvajiem aktiem un ētikas principiem.

IV. Izglītojamais bez attaisnojoša iemesla neapmeklē skolu

12. Gadījumos, kad izglītojamais bez attaisnojoša iemesla neapmeklē skolu un ir aizdomas, ka izglītojamais ciešs no vardarbības, skola veic šādas darbības:
12.1. klases audzinātājs sazinās ar vecākiem, lai noskaidrotu apmeklējuma kavējumu cēloni;
12.2. kad izglītojamais ierodas skolā, klases audzinātājs uzklausa viņa viedokli par situāciju;
12.3. klases audzinātājs sadarbībā ar citiem skolas pedagogiem veic izglītojamā novērošanu klasē;
12.4. situācijas, par kurām klases audzinātājam nekavējoties ziņo sociālajam pedagogam un skolas vadītājam: 
12.4.1. aizdomas, ka izglītojamais cieš no emocionālas, fiziskas vai seksuālas vardarbības;
12.4.2. saņemta informācija, ka izglītojamais nav nakšņojis mājās;
12.4.3. klases audzinātājs pamanījis, ka izglītojamā uzvedība izmainījusies (piemēram, uzvedība kļuvusi izaicinoša, rupja, izglītojamais noslēdzies sevī, ir drūms); 
12.4.4. klases audzinātājs pamanījis, ka izglītojamam nav sezonai piemērots apģērbs, mācību līdzekļi, vai arī izglītojamais nav ēdis. 
13. Ja vecāki par problēmsituāciju ir informēti gan mutiski, gan rakstiski, bet neattaisnotie kavējumi turpinās, klases audzinātājs nekavējoši informē skolas sociālo pedagogu un skolas vadītāju.
14. Sociālais pedagogs sadarbībā ar skolas atbalsta personālu, klases audzinātāju un vecākiem analizē izglītojamā neattaisnoto kavējumu cēloņus, izmantojot gan izglītojamā rakstveida paskaidrojumus, gan anketēšanu, gan individuālas sarunas, var veikt arī mājas apmeklējumus. Minētie uzdevumi tiek sadalīti speciālistiem skolā. 
15. Darba gaitā ir jāizvērtē vairāki iespējamie problēmas cēloņi, kas var būt saistīti ar: 
15.1.  problēmām skolā;
15.2.  izglītojamā individuālo situāciju (veselības problēmas, mācību un uzvedības traucējumi, individuālas problēmas jeb pārdzīvojumi, kas saistīti ar attīstības vai traumatisko krīzi, u.c.);
15.3.  problēmām ģimenē. 
16. Pēc informācijas apkopošanas tā tiek nodota skolas vadītājam, kurš tālāk lemj par saziņu ar izglītojamā vecākiem un atbildīgo pašvaldības un bērnu tiesību aizsardzības iestāžu piesaisti situācijas noregulēšanai.

V. Noslēguma jautājumi

17. Uzskatīt par spēku zaudējušu Jelgavas 2.internātpamatskolas 11.03.2014. rīkojumu Nr. 1-9/26 „ Kārtība par direktora, pedagogu un citu darbinieku rīcību, ja tiek konstatēta fiziska, emocionāla vai seksuāla vardarbība pret izglītojamo”.
18. “Kārtība par iestādes vadītāja un pedagogu rīcību, ja tiek konstatēta fiziska vai emocionāla vardarbība pret izglītojamo” stājas spēkā 2024. gada 5. februārī.



Direktore                                                                                           G.Paslauska

